Dag 17 - KiesKerk
Dag 17 – Bid vir mekaar
Here, die opstanding van u Seun
het aan ons nuwe lewe en nuwe hoop gegee.
Help ons om soos nuwe mense te leef,
voor U en teenoor mekaar,
en vanuit hierdie lewe en hoop
wat U aan ons geskenk het.
Ons bid vir almal wat haweloos is en wat van skuilings afhanklik is vir 'n plek om te slaap en iets om te eet.
Ons sê dankie vir personeel en vrywilligers wat kwesbare mense voorsien van kos om te eet en 'n veilige plek om te bly, waar hulle beskermd voel.
Jakobus roep ons as gelowiges op om op 'n baie besonderse manier saam te leef as lede van God se geloofsfamilie. Hy vra dat ons mekaar só moet kan vertrou dat ons ons sondes eerlik teenoor mekaar kan bely. Dit is nie altyd maklik nie. Ons eerste instink is immers om eerder te swyg oor ons sondes omdat ons dikwels ervaar dat mense ons wegstoot wanneer ons ons sondes teenoor hulle bely.
Jakobus beskryf egter hier 'n situasie waarin die onbelyde sondes van sommige gelowiges teenoor ander lede van sy gemeente hulle liggaamlik siek gemaak het. Al manier om volledig genees te kon word, was om dié sondes te bely. Anders sou voortdurende skuldgevoelens hulle net nóg sieker gemaak het.
In reaksie op die belydenis van medegelowiges vra Jakobus dat ons mekaar in so mate sal vergewe dat ons selfs sal bid vir die genesing van die mense wat teenoor ons oortree het. Só word ons gebede nie net versoeke om ons eie belange nie, maar ook om dié van ander. Om só saam te bid is om afstand te doen van vergelding en getuig van 'n diep vergifnis vir ander. Jakobus gee ons ook die versekering dat dit 'n kragtige uitwerking sal hê.
Vader, skenk aan my die genade om die mense wat teen my gesondig het te vergewe. Lei my ook om my oortredings teenoor ander te bely en vergewe al my skuld. Amen.
"Die Sondagmôre baie vroeg kom hulle by die graf aan net toe die son opkom" – Markus 16:2.
Staan vroeg op, terwyl dit nog donker is. Neem almal in die huis na 'n plek op die erf of in die woonstel waar julle die son kan sien opkom. Lees saam die verhaal soos Markus dit opgeteken het in Markus 16:1-8. Maak iets warms om te drink soos koffie, tee of sop. Gesels saam oor wat Jesus se opstanding vandag vir julle beteken. Om saam die son te sien opkom, herinner ons daaraan dat God vir ons nuwe lewe gee.
Jesus het vir ons sondes gesterf sodat ons nie meer bang hoef te wees vir die straf op die sonde nie. Dit beteken nie ons kan nou meer sondes doen nie, maar dat ons eerlik en openlik ons sondes kan bely, want Jesus het reeds die straf in ons plek gedra. Wanneer ons eerlik oor ons sondes met God gesels, help dit ons om daaroor te dink en dit nie weer te doen nie.
Hoekom moet ons oor ons sondes bid?
Wat beteken die woord sonde vir jou?
Bid terwyl jy jou hande was: Duim: Alle mediese personeel. Wysvinger: Polisie, veiligheidsdienste, en so meer. Middelste vinger: Die regering en die president. Ringvinger: Mense wat reeds die virus opgedoen het. Pinkie: Jou gesin. Handpalm: Hoe kan jy diensbaar wees? Wanneer jy jou hande afspoel: Gesels met God oor jou sondes.
Vandag vier ons Paassondag. Jesus leef! Hy het opgestaan. Verander julle kruis- en graftoneel sodat die graf oop is.